ओह् मेरे कोला इक ब’रा अग्गें हे। पर इक डिबेट च मेरा भाशन सुनियै ओह् मेरे मित्तर बनी गे। टरां लाने च इन्ने माह्र न जे दिखदे-दिखदे नेही गल्ल आखी ओड़गंन, जेह्दे कन्ने तुसेंगी अपने कन्नें जां अक्खीं पर जकीन घटन लगी पवै। अपनी ‘जित्तें’ बारै नित नेहियां-नेहियां गल्लां सनांदे हे जे जेह्ड़ा आदमी उ’नेंगी नेईं जानदा होऐ, उनेंगी सुनियै टऊ-जन होई जा। शुरू-शुरू च मिगी बी बड़ी हरानगी हुंदी ही, पर बाद च में समझी गेआ जे उ’नेंगी टरां लाने दी आदत ऐ। टरें दे मामले च जेकर उ’नेंगी परम टरूनंद नेईं तां महाटरूनंद असानी कन्ने आखी सकने आं।